Ego Margareta, domina Paceii, compos mentis meę, in ultima voluntate et assensu Galcheri, domini mei et mariti, testamentum meum condidi in hunc modum. Legavimus duobus capellanis qui perpetuo servient in capellis de Paceio et de la Nauville, unicuique X libras Pruviniensium annui redditus, quas assidere tenetur dominus meus Galcherus per juramentum suum corporaliter prestitum, et erit quilibet capellanus de mensa domini quotiens presens erit. Item, Reginę, domicellę meę, legavi XX libras Pruv. et meliorem vestem meam et unum lectum de pluma cum culcica puncta et coopertorio. Item, Johanni lou tailleor LX sol. Pruvin. Item, Maistrot, coquo meo, LX sol. Pruvin. Item, à la Boittouse XL s. Item, domino Guillelmo capellano XL sol. Pruvin. Item domino Petro capellano L sol. Pruv. Item, ecclesię de Paceio V sol. Pruv. annui redditus, et ecclesię de Laniis et ecclesie de Jauges unicuique V sol. Pruv. annui redditus, capiendos singulis annis in censibus dictarum villarum pro anniversario suo in jam dictis ecclesiis singulis annis faciendo. Item, magistro Petro de ordine Minorum, magistro filii mei, XL sol. Item conventui monialium de Julleio pro pitantia X lib. Pruv. Item, Lamberto de Praalaym XL sol. Pruv. Item, conventui Quinciaci pro pitancia X libr. Pruv. Item, conventui monialium de Lesignes C sol. Pruv. Item, magistro Petro de Bragenoille XX sol. Pruv. Item, Hugoni, ortolano meo de Laniis, XL sol. Pruv. Item, Domui Dei de Laniis XL sol. Pruv. cum duobus lectis de pluma et duobus capetiis. Item, Domui Dei de Vez concedo ut fratres dicte domus de cetero vendant et emant sine laudibus et sine ventis. Item, ecclesię Fonteneti in qua elegi sepulturam meam X lib. Pruvin. Item, domicellę meę Reginę supradictę lego oves meas quas habebam in villa de Paceio ad croissamentum. Item, supradictę ecclesię Fonteneti C sol. Pruv. annui redditus, capiendos singulis annis in perpetuum in pedagio meo de Pargues, pro anniversario meo in supradicta ecclesia faciendo. Hujus testamenti mei exequutores constitui abbatem Fonteneti et decanum Tornodorensem, in quorum manibus ad omnia supradicta adimplenda dominus meus Galcherus supradictus, juramento corporaliter prestito, se obligavit ut hec omnia fuerunt adimpleta, ut personam ipsius excommunicet et terram ipsius districto supponat interdicto, donec dictis exequutoribus meis de hiis rebus fuerit plenius satisfactum. In cujus rei testimonium presenti scripto sigillum meum apposui, et dominus meus et M., abbas Fonteneti, et dominus Hugo, gerens vices decani Tornodorensis, ad preces meas sigilla sua apposuerunt. Actum anno Domini M°CC° quadragesimo sexto, in festo beati Aniani episcopi.